W měsće a wokolinje zajimawe poskitki na dnju wotewrjeneho pomnika
Budyšin (SN/MWj). „Rjemjesło, technika, industrija“ rěka njedźelu, 13. septembra, hesło lětušeho dnja wotewrjeneho pomnika. Na mnohich městnach budu wopytowarjo najwšelakoriše techniske zajimawostki wobdźiwać móc.
Město Budyšin budźe takrjec hornjołužiske srjedźišćo z dohromady pjatnaće objektami, kotrež budu wot 10 do 17 hodź. přistupne. Mjez druhim su to Kopornik na Židowje, Gersdorfski palais, wodarnja w Třělanach, sotrownja w Małym Wjelkowje a Nowa wodarnja w Budyšinje. Prěni raz wobdźěli so historiska róla na Wonkownej Lawskej. Dale wobhladać móžeš sej Staru wodarnju, Budyske jastwo (tu je wupokaz trěbny), Młynske wrota, Mikławšowu wěžu a bydlenski dom na Křidarskej 5. W Hamorniku powitaja wopytowarjow tohorunja hudźbnicy SLA, kotřiž tam wot 11 do 16 hodź. na serbskich instrumentach hudźa.
ces_Latn ces_Latn szl_Latn